শ্রমওকর্মসংস্থানমন্ত্রক
দেশে অসংগঠিত ক্ষেত্রের কর্মীদের নাম নথিভুক্তিকরণ গতি পাচ্ছে, ই-শ্রম পোর্টালে ১ কোটিরও বেশি নাম নথিভুক্ত
নয়াদিল্লি, ১৯ সেপ্টেম্বর, ২০২১
ই-শ্রম পোর্টালের সূচনা হয় গত ২৬ অগাস্ট। অসংগঠিত ক্ষেত্রের শ্রমিকদের নাম নথিভুক্তিকরণে আরও সুবিধা করে দিতেই এই পোর্টাল চালু করা হয়। পোর্টালটি চালু হওয়ার ২৪ দিনের মধ্যে ১ কোটিরও বেশি কর্মী নাম নথিভুক্ত করেছেন। আজ পর্যন্ত পোর্টালে নাম নথিভুক্তির সংখ্যা ১ কোটি ৩ লক্ষ ১২ হাজার ৯৫। নাম নথিভুক্ত হওয়া কর্মীদের মধ্যে ৪৩ শতাংশ সুফলভোগী মহিলা এবং ৫৭ শতাংশ পুরুষ।
অসংগঠিত ক্ষেত্রের সঙ্গে যুক্ত কর্মীদের এক সুসংহত তথ্য ভান্ডার গড়ে তোলার লক্ষ্যে প্রথম এ ধরনের পদক্ষেপ হিসাবে কেন্দ্রীয় শ্রম ও কর্মসংস্থান মন্ত্রী শ্রী ভুপেন্দর যাদব এবং বিভাগীয় প্রতিমন্ত্রী শ্রী রামেশ্বর তেলি গত ২৬ অগাস্ট ই-শ্রম পোর্টালের সূচনা করেন। নির্মাণ, বস্ত্র উৎপাদন মৎস্য চাষ, প্ল্যাটফর্ম হকার ও কুলি, রাস্তার হকার, পরিচারিকা, কৃষি ও সহযোগী ক্ষেত্র এবং পরিবহণ পরিষেবার সঙ্গে যুক্ত কর্মীদের নাম নথিভুক্তিকরণে এই পোর্টাল চালু হয়েছে।
বহু সংখ্যক প্রবাসী কর্মী এই ক্ষেত্রগুলির সঙ্গে যুক্ত। ২০১৯-২০’র আর্থিক সমীক্ষা অনুযায়ী, সারা দেশে অসংগঠিত ক্ষেত্রের কর্মী সংখ্যা আনুমানিক ৩৮ কোটি। এই বিরাট সংখ্যক কর্মীদেরকেও ই-শ্রম পোর্টালে নথিভুক্তির পরিকল্পনা নেওয়া হয়েছে। ই-শ্রম পোর্টালে নথিভুক্তির মাধ্যমে প্রবাসী শ্রমিকরাও বিভিন্ন সামাজিক নিরাপত্তা ও কর্মসংস্থানমুখী কর্মসূচিগুলির সুবিধা নিতে পারবেন।
ই-শ্রম পোর্টালের বৈশিষ্ট্য ও সুযোগ-সুবিধা সম্পর্কে অসংগঠিত ক্ষেত্রের শ্রমিকদের সচেতন করে তুলতে মন্ত্রকের পক্ষ থেকে বিভিন্ন শ্রমিক সংগঠন ও গণমাধ্যমের সঙ্গে নিয়মিত-ভিত্তিতে মতবিনিময় করা হচ্ছে। ইতিমধ্যেই মুখ্য শ্রম কমিশনারের পক্ষ থেকে অসংগঠিত ক্ষেত্রের কর্মীদের নাম নথিভুক্তিকরণে উৎসাহিত করতে ৫টি কর্মসূচি আয়োজিত হয়েছে।
উল্লেখ করা যেতে পারে, কর্মসংস্থান মন্ত্রী শ্রী যাদব রবিবার ইম্ফলে একটি নাম নথিভুক্তিকরণ কেন্দ্রে অসংগঠিত ক্ষেত্রের কর্মীদের সঙ্গে মতবিনিময় করেন এবং তাঁদের ই-শ্রম কার্ড বিলি করেন। বিভাগীয় প্রতিমন্ত্রী শ্রী তেলি গত শুক্রবার মধ্যপ্রদেশের জব্বলপুরে একটি নাম নথিভুক্তিকরণ কেন্দ্রে অসংগঠিত ক্ষেত্রের শ্রমিকদের সঙ্গে মতবিনিময় করেন ও তাঁদের ই-শ্রম কার্ড বিলি করেন।
সর্বশেষ তথ্যানুযায়ী, ই-শ্রম পোর্টালে সর্বাধিক সংখ্যায় নাম নথিভুক্তিকরণের দিক থেকে পশ্চিমবঙ্গ, বিহার, ওডিশা, উত্তর প্রদেশ এগিয়ে রয়েছে। অন্যদিকে, কেরল, গুজরাট, উত্তরাখন্ড, মেঘালয়, মণিপুর, অরুণাচল প্রদেশ, লাদাখ, জম্মু ও কাশ্মীরে নাম নথিভুক্তিকরণ অভিযানে অধিকার দেওয়া হচ্ছে। ই-শ্রম পোর্টালে নাম নথিভুক্তিকরণের ফলে অসংগঠিত ক্ষেত্রের কর্মীরা বিভিন্ন কল্যাণমূলক কর্মসূচি ও প্রকল্পের সুযোগ-সুবিধা সহজেই গ্রহণ করতে পারবেন। এখনও পর্যন্ত পরিসংখ্যান অনুযায়ী, ২৫-৪০ বছর বয়সী অসংগঠিত ক্ষেত্রের কর্মীদের নাম নথিভুক্তিকরণের হার ৪৮ শতাংশ, ৪০-৫০ বছর বয়সী কর্মীদের নথিভুক্তিকরণের হার প্রায় ২১ শতাংশ, ১৬-২৫ বছর বয়সী কর্মীদের নথিভুক্তিকরণের হার ১৯ শতাংশ এবং ৫০ বা তার বেশি বয়সী কর্মীদের নথিভুক্তিকরণের হার ১২ শতাংশ।
অনলাইনে রেজিস্ট্রেশনের জন্য কর্মীরা ই-শ্রম মোবাইল অ্যাপ বা ওয়েবসাইটের সুবিধা নিতে পারেন। এছাড়াও, তাঁরা অভিন্ন পরিষেবা কেন্দ্র, রাজ্য সেবা কেন্দ্র, শ্রমিক সহায়তা কেন্দ্র, নির্দিষ্ট কিছু ডাকঘরেও গিয়ে নাম নথিভুক্ত করতে পারেন। নাম নথিভুক্তিকরণের পর সংশ্লিষ্ট কর্মীকে একটি ডিজিটাল ই-শ্রম কার্ড দেওয়া হবে এবং তাঁরা পোর্টাল বা মোবাইল অ্যাপের মাধ্যমে নিজেদের বিবরণ আপডেট করতে পারবেন। এর পর, নাম সফলভাবে নথিভুক্ত হওয়া প্রত্যেক কর্মী একটি ইউনিভার্সাল অ্যাকাউন্ট নম্বর পাবেন। ই-শ্রম কার্ডে এই নম্বরের উল্লেখ থাকবে এবং কার্ড সারা দেশে বৈধ। ই-শ্রম কার্ডের ফলে অসংগঠিত ক্ষেত্রের যে কোনও শ্রমিক মৃত্যু অথবা স্থায়ীভাবে অক্ষম হয়ে পড়লে ২ লক্ষ টাকা এবং আংশিক অক্ষম হয়ে পড়লে ১ লক্ষ টাকার অনুদান পাবেন।
CG/BD/SB
(Visitor Counter : 156